****Sak 1:****Godkjenning av innkalling og saksliste. Valg av ordstyrer, referent, protokollunderskrivere og forretningsorden

*Forslagsstiller: Styret*

### Forslag til ordstyrer, referent og protokollunderskrivere

ordstyrer Åsne Høgetveit

referent Frode Henriksen

protokollunderskrivere Pål Julius Skogholt

 En protokollunderskriver velges blant årsmøtedeltakerne

### Innkalling

Innkallingen til årsmøtet godkjennes.

Årsmøtet ble kunngjort 22. desember 2021, og var dermed innenfor fristen på minst 21 dagers varsel. Innkalling til årsmøtet med dagsorden ble sendt ut samme dag, og var derfor innen fristen på senest 7 dager før møtet. Se SVs vedteker § 4-3 *Lokallagets årsmøte*.

### ****Saksliste****

1. Godkjenning av innkalling og saksliste. Valg av ordstyrer, referent, protokollunderskrivere og forretningsorden.
2. Innledning ved Ingrid Fiskaa
3. Årsmelding fra styret
4. Årsmelding fra kommunestyregruppen
5. Regnskap og revisjonsberetning
6. Arbeidsplan
7. Budsjett
8. Valg
	1. Valg av styremedlemmer
	2. Valg av revisorer
	3. Valg av delegater til fylkesårsmøtet
	4. Valg av nominasjonskomité
	5. Valg av valgkomiteen
9. Politiske uttalelser
	1. U1: En storstilt satsning på helse og omsorg i Tromsø
	2. U2: Fiskeriene kan gi arbeid og klimagasskutt
	3. U3: Vi trenger mer politikk rettet mot arbeidere
	4. U4: Stopp nedbygging av vassdrag og myr
	5. U5: Stopp mistillitshysteriet i trygdesystemet
	6. U6: Tromsø trenger en plan for integrering
10. Vedtekter
11. Innkomne forslag (Utgår. Ingen innkommet før fristen)

 ****Forretningsorden****

### 1. Digitalt møte

Møtet avholdes digitalt. Årsmøtet er åpent så langt det lar seg gjøre teknisk. Årsmøtet blir ikke livestreamet eller tatt opp. Et flertall av deltagerne kan velge å lukke møtet.

### 2. Deltagernes rettigheter

Alle medlemmer i Tromsø SV som har betalt kontingent har tale-, forslags- og stemmerett. Medlemsrettighetene er regulert av de sentrale vedtektene:

«§ 2-2 Medlemsrettigheter

Fulle rettigheter som medlem har de som har betalt kontingent. Som dokumentasjon aksepteres lister fra SVs medlemsregister, eller ved at man viser kvittering for innbetalt kontingent.

Kontingenten for hvert år betales senest ved utgangen av året. Medlemmer beholder medlemsrettighetene sine fram til 1. juli året etter sist betalte kontingent.»

Årsmøtet kan innvilge tale- og forslagsrett til andre enn medlemmer ved alminnelig flertall.

I behandlingen av årsberetning og regnskap har styrets medlemmer bare tale- og forslagsrett.

### 3. Konstituering

Under punktet konstituering foretas det først valg av ordstyrer og referent, dernest godkjenninger og øvrig konstituering. Ordstyrer kan skiftes ut, eller velges i tillegg, med vanlig flertall.

Det skal alltid være en referent i arbeid. Protokollen føres fortløpende og skal inneholde: Hvem som er tilstede og antall stemmeberettigede, hvilke saker som blir behandlet, alle forslag som framsettes, alle vedtak som fattes, samt stemmetall der dette er aktuelt. Protokollen godkjennes og undertegnes av to valgte protokollunderskrivere.

Årsmøtet ble kunngjort 22. desember 2021, og var dermed innenfor fristen på minst 21 dagers varsel. Innkalling til årsmøtet med dagsorden ble sendt ut samme dag, og var derfor innen fristen på senest 7 dager før møtet. Se SVs vedteker § 4-3 *Lokallagets årsmøte*.

### 4. Behandling av forslag

Alle forslag, unntatt til forretningsorden, skal leveres skriftlig på e-post til tromso@sv.no. Alle forslag skal være undertegnet av den som fremmer det. Forslag kan ikke framsettes etter at strek er satt, unntatt til forretningsorden. Strek kan oppheves med alminnelig flertall.

Strek settes normalt under første innlegg. Alle som skal fremme forslag bes derfor om å gjøre dette kjent til ordstyrer ved å sende e-post til tromso@sv.no.

Forslag til endringer i forretningsordenen, arbeidsplan, budsjett, uttalelser og vedtekter, kan fremmes frem til strek er satt i den aktuelle saken. Endringsforslag til vedtektene som legges frem i møte, må angå vedtektsbestemmelser som ble tatt opp før 30. desember 2021.

Fristen for å sende inn nye uttalelser var tirsdag 4. januar 2022, mens fristen for å sende inn andre saker enn de som fremgår av sakslisten, såkalt innkomne forslag, var fredag 30. desember 2021.

### 5. Avstemminger

Avstemming gjøres i det elektroniske verktøyet Zoom. Ordstyrerbordet kan bestemme at avstemmingen kan foregå på andre vis.

Avstemmingen foregår med utgangspunkt i styrets innstilling til vedtak for alle saker, bortsett fra vedtekter. Det betyr at dersom styret har foreslått at for eksempel uttalelsen skal avvises og du ønsker at uttalelsen skal vedtas, må du stemme mot.

Vedtak krever alminnelig flertall av de avgitte stemmer. Et forslag anses som falt dersom det er avgitt like mange stemmer for og mot forslaget.

Valg skjer skriftlig og hemmelig på et Microsoft Forms-skjema dersom det kreves av én eller flere deltakere med stemmerett. Ved valg anses en kandidat som valgt dersom vedkommende får mer enn halvdelen av de avgitte stemmer, der blanke stemmer telles med. Ved tre eller flere forslag til samme plass går den med færrest stemmer ut for hver omgang inntil en av kandidatene får mer enn halvdelen av de avgitte stemmer, der blanke stemmer telles med. Ved stemmelikhet foretas det omvalg, deretter loddtrekking om det fremdeles er stemmelikhet.

### 6. Taletid

Deltakerne skal ha kameraet slått på når de har ordet, og oppfordres til å ha kameraet på under møtet. Deltakerne oppfordres til å angi navnet sitt. Forslag som fremmes skal refereres innen tilmålt taletid.

Til vanlig er taletiden satt til 3 minutter for første innlegg og 2 minutter for øvrige innlegg fra samme representant, dersom ikke annet er bestemt. Representanter med minoritetsspråklig bakgrunn innvilges 1 min taletid ekstra taletid, dersom de ønsker det. Deltakeren må selv gjøre ordstyrer klar over at det ønskes ekstra taletid. Replikker er på inntil 1 minutt.

Det er anledning til 2 replikker og 1 svarreplikk på 1 minutt til hvert innlegg etter at strek er satt. En deltaker kan bare ta to innlegg til hver sak.

Ingen kan ha ordet til forretningsorden mer enn to ganger i samme forretningsdebatt. Ordet til forretningsorden må ikke overskride 1 minutt.

Ordstyrer oppfordres til å gjengi hvor mange av hvert kjønn som har holdt innlegg underveis i debatten.